RBF ปิดดีลใหญ่! คว้าออเดอร์กัญชง “เครือโอสถสภา” ทยอยส่งมอบต้นปี 65
RBF ปิดดีล "เครือโอสถสภา" คว้าออเดอร์กัญชงทะลัก หลังได้รับใบอนุญาตสกัด CBD-THC รายแรกในไทยและเอเชียตะวันออกเฉียงใต้ รวมถึงใบอนุญาตผลิต และใบอนุญาตสกัดน้ำมันจากเมล็ดกัญชง ซึ่งจะทยอยส่งมอบต้นปี 65 พร้อมลุยส่งออกนำรายได้เข้าประเทศ จับมือเดินหน้าสนับสนุนเกษตรไทยเต็มพิกัด
16 ส.ค. 2564

แพทย์หญิงจัณจิดา รัตนภูมิภิญโญ กรรมการบริษัท บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF เปิดเผยว่า หลังจากที่บริษัทฯได้รับใบอนุญาตโรงสกัดสาร CBD – THC รายแรกในไทยและเอเชียตะวันออกเฉียงใต้ รวมถึงใบอนุญาตผลิต (ปลูก) ยาเสพติดให้โทษในประเภท 5 เฉพาะกัญชง และใบอนุญาตสกัดน้ำมันจากเมล็ดกัญชง เมื่อเดือนกรกฎาคม 2564 ที่ผ่านมา ซึ่งการได้รับใบอนุญาตดังกล่าวจะส่งผลให้บริษัทฯมีศักยภาพในธุรกิจกัญชงอย่างครบวงจร ตั้งแต่ต้นน้ำ กลางน้ำ และปลายน้ำ โดยจะเริ่มผลิตในเชิงพาณิชย์ได้ตั้งแต่ไตรมาส 4 ปีนี้
ทั้งนี้ล่าสุดบริษัทฯได้เซ็นสัญญากับบริษัทในเครือบริษัท โอสถสภา จำกัด (มหาชน) หรือ OSP ผู้ผลิตสินค้าอุปโภครายใหญ่ เป็นรายแรก เพื่อใช้น้ำมันเมล็ดกัญชง (Hemp Seed Oil) ผลิตสินค้าในกลุ่มเพื่อความงามและผลิตภัณฑ์ดูแลร่างกาย (Personal care) โดยหลังจากรับคำสั่งซื้อจากบริษัทในเครือโอสถสภาดังกล่าวแล้ว คาดว่าจะเริ่มทำการปลูกกัญชงได้ประมาณปลายเดือนสิงหาคม 2564 และจะเริ่มสกัดน้ำมันเมล็ดกัญชงรวมพัฒนาสินค้าได้ภายใน 5 – 6 เดือน หรือพร้อมส่งมอบสินค้าให้กับลูกค้าประมาณปลายเดือนมกราคม 2565
ขณะเดียวกันหลังจากที่ได้เซ็นสัญญากับลูกค้ารายแรกไปแล้วนั้น ตอนนี้ได้มีลูกค้าจองคำสั่งซื้อ (Order) สารสกัด CBD – THC เข้ามาอีกประมาณ 6 – 7 ราย และจะทยอยจองคำสั่งซื้อ (Order) เข้ามาอีกอย่างต่อเนื่อง ทั้งกลุ่มสินค้าอุปโภค บริโภค และอาหารเสริม ซึ่งจะทำให้บริษัทฯเริ่มมีรายได้จากธุรกิจนี้เข้ามาในช่วงปลายไตรมาส 4 ปีนี้ หรือต้นปี 2565 อย่างแน่นอน
“สิ่งที่บริษัทฯจะทำหลังจากนี้ คือ การเตรียมผลิตสินค้าคุณภาพดี เพื่อทำตลาดในประเทศด้วยราคาจับต้องได้ ซื้อง่าย และขายสะดวก อีกทั้งจะรุกส่งออกนำรายได้เข้าประเทศต่อเนื่อง พร้อมเดินหน้าสนับสนุนเกษตรไทยเต็มพิกัดในการปลูกพืชกัญชงเป็นอาชีพเสริม สร้างรายได้และมีความเป็นอยู่ที่ดีขึ้น และเติบโตอย่างยั่งยืนไปพร้อมๆกัน” แพทย์หญิงจัณจิดา กล่าว  
 